Høyre viker ikke en tomme om søndagsåpent
– Jeg har tidligere forstått det slik at KrF-leder Knut Arild Hareide ville komme til samtaler med regjeringen om dette. Men om han ikke har noe å gi og stenger døren, så skal ikke jeg sprenge opp den døren, sier kulturministeren til VG i Arendal. VG mener: Nei til søndagsåpent Kulturministeren sier at hun er fast bestemt på å oppfylle løftet fra regjeringserklæringen om å åpne for søndagshandel, men kan fortsatt ikke si hvor langt regjeringen vil gå. – Nei, det er ikke mulig å svare på nå, sier hun.VG skrev torsdag at KrFs listetopper i Kristiansand, Oslo, Bergen, Trondheim og Stavanger er i ferd med å stenge for regjeringens planer om søndagshandel med lokale maktgrep. KrF-leder Knut Arild Hareide sier til VG at regjeringen må nå spørre seg om det er verd bryet å fremme lovforslaget om søndagsåpne butikker, fordi saken dermed kan havarere for regjeringen.Til det svarer Widvey: – Det er jo ikke gitt at utformingen blir slik at kommunene skal bestemme. – Men Venstre har vel sagt nokså tydelig at det må være en kommunal beslutning? – Ja, men vi har altså ikke startet samtalene ennå. Jeg skal ikke forskuttere hvordan det går. Men Høyre, Frp og Venstre er enige om at utvidet rett til søndagshandel, sier hun. – Men dere kommer jo ikke lengre enn det Venstre kan tillate? – Ytterpunktene er dagens søndagshandel med store urettferdigheter, og full liberalisering med adgang til døgnåpne butikker. Så finnes det mange muligheter imellom. Regjeringen med Høyre og Frp har ikke flertall i Stortinget. Derfor har vi hele tiden sagt at vi skal snakke med samarbeidspartiene. Om det er slik at KrF ikke vil, så har i alle fall Venstre i sommer sagt at de ønsker å drøfte dette med regjeringen, sier Widvey.Hun er nøye med å påpeke at det allerede handles på søndag og at mange butikker er åpne allerede: – Det er jo ikke riktig at det råder søndagsfred nå, men det er forskjellsbehandling og urimeligheter i dagens regler. Små blomsterbutikker må nå holde stengt, mens store plantasjer som kaller seg hagesentre, har full søndagshandel. Du kan kjøpe brød, melk og kaffe men bare hvis butikken er under 100 kvadratmeter eller er en bensinstasjon hvor matvarene er dyrere enn andre steder. Jeg er trygg på at Høyre, Frp og Venstre finner løsninger, sier Widvey.Hun er i full gang med å lese en ekstrem mengde uttalelser etter at fristen for å uttale seg om de to modellene fra regjeringen, gikk ut tidlig i sommer. – Jeg har ambisjon om å lese alle. Noen av høringsuttalelsene er veldig korte, veldig mange er like, og så er det noen som har kreative løsninger som jeg vil bruke mer tid på, sier kulturministeren.
Kulturminister Thorhild Widvey (H) er fast bestemt på å fremme et lovforslag om søndagsåpne butikker - uansett hva KrF måtte mene.